SL Uradni list Evropske unije C 358/15

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 358/11)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„POMME DU LIMOUSIN“

EU št.: PDO-FR-0442-AM02 – 18.5.2017

ZOP ( X ) ZGO ( ) ZTP ( )

1. Skupina vložnikov in pravni interes

Syndicat de défense de l’AOP Pomme du Limousin 9 place Saint-Blaise 19230 Pompadour FRANCIJA Tel. +33 555733151 Faks +33 981383423 Elektronski naslov: syndicatpommelimousin@gmail.com

Skupina za zaščito zaščitene označbe porekla (ZOP) „Pomme du Limousin“, ki jo sestavljajo upravljavci zaščitene označbe porekla „Pomme du Limousin“ (proizvajalci ter obrati za skladiščenje in pakiranje), ima upravičeni interes za vložitev zahtevka.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

— ☐ Opis proizvoda — ☐ Dokazilo o poreklu — ☐ Metoda proizvodnje — ☐ Povezava — ☒ Označevanje — ☒ Drugo: skupina vložnikov, geografsko območje, povezava, nadzor, nacionalne zahteve

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Razdelek „Označevanje“

Obveznost, da se na vsako jabolko „Pomme du Limousin“ namesti samolepilna nalepka z znakom ZOP Evropske unije in/ali navedbo ZOP, se nadomesti z obveznostjo, da se namesti znak ZOP. Zato se pravilo o velikosti črk navedbe ZOP na nalepki odstrani.

Velikost črk imena označbe porekla „Pomme du Limousin“ na nalepki in na posameznem pakiranju se spremeni:

— Na nalepki, ki se namesti na vsak sadež, je velikost črk vsaj enaka polovici velikosti največjih črk na nalepki, z izjemo črk znaka „ZOP“ Evropske unije, kar nadomesti določbo, da je ime „napisano s črkami, ki niso manjše od polovice velikosti črk navedbe „ZOP“ oziroma so večje od 1,5 mm v primeru, da navedbe „ZOP“ ni“. Tako se določba veljavne specifikacije proizvoda nadomesti z naslednjim: „Vsako jabolko je označeno s samolepilno nalepko, ki vsebuje: — znak ZOP Evropske unije; — ime označbe porekla „Pomme du Limousin“, napisano s črkami, ki so vsaj enake polovici velikosti največjih črk na nalepki, z izjemo črk znaka „ZOP“ Evropske unije.“ Prav tako se posodobi točka 3.6 enotnega dokumenta, da se vanjo vključijo navedene spremembe.

— Na enotnem pakiranju je velikost črk vsaj enaka polovici velikosti največjih črk na označbi, kar nadomesti določbo, da je ime „napisano s črkami, ki niso manjše od največjih črk na nalepki, z izjemo navedbe „ZOP“ oziroma „zaščitena označba porekla““; Tako se določba veljavne specifikacije proizvoda o označevanju enotnega pakiranja nadomesti z naslednjim: „Označba na posameznem pakiranju vsebuje na strani, kjer so zbrane navedbe v zvezi s standardizacijo: — ime označbe porekla „Pomme du Limousin“, napisano s črkami velikosti, ki je vsaj enaka polovici velikosti največjih črk na označbi, — znak ZOP Evropske unije.“ Prav tako se posodobi točka 3.6 enotnega dokumenta, da se vanjo vključijo navedene spremembe: odstavek „Poleg obveznih navedb, ki jih določajo predpisi, označba na posameznem pakiranju na strani, kjer so zbrane navedbe v zvezi s standardizacijo, vsebuje ime označbe porekla „Pomme du Limousin“, napisano s črkami, ki so vsaj enake polovici velikosti največjih črk na označbi“ nadomesti odstavek: „Označba na posameznem pakiranju vsebuje na strani, kjer so zbrane navedbe v zvezi s standardizacijo: — ime označbe porekla „Pomme du Limousin“, napisano s črkami, ki niso manjše od največjih črk na nalepki, z izjemo navedbe „ZOP“ oziroma „zaščitena označba porekla“; — znak ZOP Evropske unije.“ Cilj teh sprememb je s poenotenjem pravil o označevanju poenostaviti upravljanje samolepilnih nalepk in informacij na označbah za standardizacijo posameznega pakiranja. Omogočajo, da je ime „Pomme du Limousin“ dobro vidno, hkrati pa upravljavcem in/ali trgovcem omogočajo, da namestijo svoje blagovne znamke ali maloprodajne označbe. Določba: „Na označbi med navedbo „ZOP“ oziroma „zaščitena označba porekla“ in imenom označbe porekla ne sme biti nobene druge navedbe,“ se odstrani. Ob upoštevanju veljavne evropske zakonodaje se ne zdi več potrebna. Prav tako se ta določba odstrani iz točke 3.6 enotnega dokumenta.

Drugo

— V razdelku „Skupina vložnikov“ se posodobijo podatki skupine vložnikov.

— V rubriki „Geografsko območje“ se sklicevanje na upravni regiji Limousin in Akvitanija nadomesti s sklicevanjem na upravno regijo Nova Akvitanija, saj so se regije Akvitanija, Limousin in Poitou - Charentes 1. januarja 2016 združile v enotno regijo, imenovano Nova Akvitanija. Stavek „Vse faze proizvodnje se izvajajo na geografskem območju, ki obsega ozemlje naslednjih 100 občin,“ se nadomesti z naslednjim: „Vse faze proizvodnje se izvajajo na geografskem območju, ki ga je na zasedanju pristojnega nacionalnega odbora 11. decembra 2003 odobril nacionalni inštitut za poreklo in kakovost (Institut national de l’origine et de la qualité). Območje na podlagi uradnega geografskega kodeksa iz leta 2016 obsega ozemlje naslednjih občin“, da se v specifikacijo vključijo referenčni datumi opredelitve geografskega območja in seznam občin, ki navedeno območje obsegajo. Doda se tudi stavek „Kartografska dokumentacija o geografskem območju je na voljo na spletišču nacionalnega inštituta za poreklo in kakovost,“ da se opozori na dostopnost dokumentov, ki omogočajo ogled začrtanega geografskega območja. Poleg tega se popravijo vsebinske napake v imenih štirih občin: „Génis“ nadomesti „Genis“, „Savignac-Lédrier“ nadomesti „Savignac-Ledrier“, „Saint-Laurent-les-Églises“ nadomesti „Saint-Laurent-les-Eglises“ in „Saint-Paul“ nadomesti „Saint-Paul-d’Eyjeaux“. Enako se popravi točka 4 enotnega dokumenta. Te spremembe ne vplivajo na obseg geografskega območja, ki se ne spremeni.

— V razdelku „Utemeljitev povezave z geografskim okoljem“ se število stalnih in sezonskih uslužbencev sektorja posodobi v skladu s podatki za leto 2016. Enako se popravi točka 5 enotnega dokumenta.

— V razdelku „Sklici v zvezi z nadzornimi sistemi“ se podatki nadzornega organa nadomestijo s pristojnim nadzornim organom na način, da specifikacije proizvoda v primeru zamenjave nadzornega organa ni treba spreminjati.

— V razdelku „Nacionalne zahteve“ se metoda vrednotenja donosa „s pregledom dokumentov / z vizualnim pregledom“ nadomesti z metoda vrednotenja izključno „s pregledom dokumentov“. V praksi namreč pregled dokumentov zadostuje za zagotavljanje spoštovanja predpisov.

6. Posodobljena specifikacija proizvoda (le za ZOP in ZGO)

https://info.agriculture.gouv.fr/gedei/site/bo-agri/document_administratif-80e22731-2551-4b7e-bb17-1d5897a5ab50/telechargement

ENOTNI DOKUMENT

„POMME DU LIMOUSIN“

EU št.: PDO-FR-0442-AM02 – 18.5.2017

ZOP ( X ) ZGO ( )

1. Ime

„Pomme du Limousin“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Pomme du Limousin“ je jabolko svežega okusa, ki ga zaznamujejo:

— rahlo podolgovata oblika s poudarjeno muho in jamico pri muhi,

— premer najmanj 65 mm ali teža najmanj 115 g,

— belo in čvrsto meso ter tekstura, ki je hrustljava, sočna in ni moknata,

— uravnotežen sladko kiselkast okus.

Jabolka izhajajo iz sorte zlati delišes („Golden delicious“) ali iz katerega izmed mutantov z označbo porekla „Pomme du Limousin“ (standardne značilnosti ali značilnosti, blizu sorti zlati delišes), z izjemo sorte „Cala golden“.

Jabolko „Pomme du Limousin“ ima refrakcijski indeks najmanj 12,5 % brix, čvrstost najmanj 5 kg/cm2 in kislost najmanj 3,7 g/l jabolčne kisline.

Jabolko spada v tržni kategoriji Extra in 1, kakor ju določa evropska zakonodaja, ali v tržno kategorijo 2 (izključno zaradi stopnje mrežavosti).

„Pomme du Limousin“ je svetlozelene do rumene barve ter je lahko nekoliko rožnat.

3.3 Krma (samo za proizvode živalskega izvora) in surovine (samo za predelane proizvode)

Ni relevantno.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje potekajo na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Po obiranju je treba jabolka nujno skladiščiti v hladnem prostoru, da se ohranijo njihova čvrstost, tekstura in sočnost.

V zvezi s skladiščenjem na geografskem območju obstaja lokalno znanje, saj se v obratih za skladiščenje:

— naredi načrt skladiščenja, ki se izvršuje glede na analize sadežev ob obiranju in ki se usklajuje z vnosom sadja s strani proizvajalcev,

— optimizirata način in čas polnjenja komor,

— potem, ko so sadeži ohlajeni, uravnava količina kisika in zagotavljata stalna temperatura in vsebnost kisika ter ogljikovega dioksida skozi celo tržno leto.

Pakiranje mora potekati na geografskem območju geografske označbe „Pomme du Limousin“ zaradi:

— posebnega znanja v pakirnih obratih v zvezi z upravljanjem skladiščenega sadja (spremljanje komor, pregledovanje sadežev med hrambo),

— krhkosti sadja in njegove občutljivosti na udarce in grobo ravnanje,

— posebne opreme za pakiranje, ki omogoča omejevanje udarcev in ohranjanje kakovosti sadja,

— potrebne sledljivosti sadja: sadeži se ne odpremljajo v razsutem stanju in so individualno označeni z nalepkami, kar potrošniku omogoča, da proizvod prepozna in ga ne zamenjuje s sadeži drugega porekla.

Jabolka se pakirajo v embalažo, ki ohranja značilnosti in kakovost sadja.

Zato je pakiranje v enote nad 20 kg ter v plastične ali papirnate vrečke prepovedano.

Po datumu, ki se glede na obarvanost jabolk določi med 1. junijem in 1. avgustom po letu obiranja jabolk, jabolka, ki se dajo v promet, ne smejo biti več označena z zaščiteno označbo porekla „Pomme du Limousin“.

3.6 Posebna pravila za označevanje proizvoda, za katerega se uporablja registrirano ime

Vsako jabolko je označeno s samolepilno nalepko, ki vsebuje:

— znak ZOP Evropske unije;

— ime označbe porekla „Pomme du Limousin“, napisano s črkami, ki so vsaj enake polovici velikosti največjih črk na nalepki, z izjemo črk znaka „ZOP“ Evropske unije.

Zahteva o individualnem označevanju jabolk ne velja za predpakirano sadje.

Poleg obveznih navedb, ki jih določajo predpisi, označba na posameznem pakiranju na strani, kjer so zbrane navedbe v zvezi s standardizacijo, vsebuje ime označbe porekla „Pomme du Limousin“, napisano s črkami velikosti, ki je vsaj enaka polovici velikosti največjih črk na označbi.

Tako kot na nalepki je tudi na vseh spremnih dokumentih in računih ime označbe porekla „Pomme du Limousin“ in napis „zaščitena označba porekla“ ali „ZOP“.

4. Jedrnata opredelitev geografskega območja

Občine v departmaju Corrèze:

Allassac, Arnac-Pompadour, Beyssac, Beyssenac, Chabrignac, Chameyrat, Concèze, Condat-sur-Ganaveix, Donzenac, Espartignac, Estivaux, Juillac, Lagraulière, Lascaux, Lubersac, Montgibaud, Objat, Orgnac-sur-Vézère, Perpezac-le-Noir, Sadroc, Saint-Aulaire, Saint-Bonnet-l’Enfantier, Sainte-Féréole, Saint-Germain-les-Vergnes, Saint-Julien-le-Vendômois, Saint-Martin-Sepert, Saint-Pardoux-Corbier, Saint-Pardoux-l’Ortigier, Saint-Solve, Saint-Sornin-Lavolps, Saint-Ybard, Salon-la-Tour, Ségur-le-Château, Seilhac, Troche, Uzerche, Vigeois, Vignols, Voutezac.

Občine v departmaju Creuse:

Bénévent-l’Abbaye, Chauchet (Le), Grand-Bourg (Le), Marsac, Montboucher, Nouzerolles, Sardent, Saint-Agnant-de-Versillat, Sainte-Feyre, Saint-Germain-Beaupré, Saint-Julien-le-Châtel, Saint-Pierre-Chérignat.

Občine v departmaju Dordonja:

Angoisse, Anlhiac, Clermont-d’Excideuil, Dussac, Excideuil, Firbeix, Génis, Jumilhac-le-Grand, Lanouaille, Payzac, Saint-Cyr-les-Champagnes, Saint-Médard-d’Excideuil, Saint-Mesmin, Saint-Paul-la-Roche, Saint-Pierre-de-Frugie, Saint-Priest-les-Fougères, Salagnac, Sarlande, Sarrazac, Savignac-Lédrier.

Občine v departmaju Haute-Vienne:

Boisseuil, Bussière-Galant, Chalard (Le), Champnétery, Château-Chervix, Cognac-la-Forêt, Coussac-Bonneval, Geneytouse (La), Glandon, Glanges, Janailhac, Ladignac-le-Long, Linards, Meyze (La), Nieul, Oradour-sur-Vayres, Pensol, Roche-l’Abeille (La), Roziers-Saint-Georges, Sainte-Anne-Saint-Priest, Saint-Hilaire-la-Treille, Saint-Jean-Ligoure, Saint-Laurent-les-Églises, Saint-Léonard-de-Noblat, Saint-Mathieu, Saint-Méard, Saint-Paul, Saint-Yrieix-la-Perche, Vicq-sur-Breuilh.

5. Povezava z geografskim območjem

Geografsko območje na kristalinski podlagi, ki je nastala s pedogenetskim razvojem metamorfnih ali granitnih matičnih kamnin, zajema formacije alteritov in formacije na stari preostali koluvialni ali aluvialni prsti.

Prst je hkrati lahka in globoka ter dobro zadržuje vodo.

Geografsko območje predstavlja dokaj tipično vlažno oceansko podnebje s precej obilnimi, a ne prekomernimi padavinami (letne povprečne padavine pod 1 300 mm) in zmernimi temperaturami (povprečna temperatura nad 9 °C).

Naštetim dejavnikom se pridružuje nadmorska višina: nasadi se nahajajo na planotah na dobro prevetrenih gorskih slemenih na nadmorski višini, ki je običajno med 350 in 450 m.

Limousin se lahko pohvali z izrazitim sadjarskim poslanstvom. Zlati delišes, ki je bil v Limousinu prvič posajen v 50. letih 20. stoletja, se je tukaj vseskozi razvijal. Gojenje jabolk je v regiji kmetijska dejavnost, ki dopolnjuje živinorejo in temelji na tradicionalnih praksah, kot sta premišljeno namakanje in ročno obiranje.

Poleg tega v zvezi s skladiščenjem obstaja posebno lokalno znanje. Po obiranju se jabolka skladiščijo v namenskih komorah z nadzorovano atmosfero, ki se vsako leto določijo na podlagi določenih tehničnih in vzdrževalnih meril (neprepustnost, prostornina, število ur delovanja …). Serije se redno spremljajo, kar omogoča nadzor nad njihovim dobrim ohranjanjem do poteka roka.

Za „Pomme du Limousin“ sta značilna odličen okus in lep videz: njegova rahlo podolgovata oblika, obarvanost, čvrsto meso, sočnost, uravnotežen sladko kiselkast okus in primernost za shranjevanje, zaradi katere se lahko prodaja vse do 1. avgusta.

Elementi naravnega okolja v povezavi s tradicionalnimi praksami gojenja dreves so primerni za gojenje jablan sorte zlati delišes in so privedli do ohranitve izvirnih značilnosti „Pomme du Limousin“.

Z nadmorsko višino so drevesa izpostavljena večji količini sončne svetlobe kot na ravnici, hkrati pa so najvišje temperature zmerne. Izmenjevanje hladnih noči in vročih ter sončnih dni na planotah zadevnega geografskega območja je naklonjeno razvoju dobro uravnoteženega sladko kiselkastega okusa in rožnate obarvanosti lupine zaradi antocianinov, ki so značilni za sorto „Pomme du Limousin“.

Za jabolka te sorte so zaradi pridelave na nadmorski višini s temperaturnimi razlikami med nočjo in dnevom značilne večja podolgovatost in bolj poudarjeni čvrstost in sočnost.

Gojenje jabolk v Limousinu temelji na posebnih postopkih gojenja. Premišljeno namakanje omogoča ohranjanje in čim boljše izražanje značilnosti sadežev in spodbuja cvetenje naslednje leto. Jabolka se obirajo ročno, s čimer se ohranjajo vse značilnosti sadeža.

Poleg tega obstaja posebno lokalno znanje v zvezi s skladiščenjem, ki je prilagojeno primernosti „Pomme du Limousin“ za dolgo hrambo. Po obiranju se temperatura sadežev vse do središča sadeža čim hitreje zniža. Komore se napolnijo čim hitreje in v njih se takoj vzpostavi nadzorovana atmosfera, saj se s tem ohrani kakovost sadja.

„Pomme du Limousin“ predstavlja dinamičen sektor, saj zaposluje približno 1 500 stalnih in 2 500 sezonskih delavcev (podatki iz leta 2016).

Sklic na objavo specifikacije

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-80e22731-2551-4b7e-bb17-1d5897a5ab50/telechargement

(1) UL L 179, 19.6.2014, str. 17.

(2) UL L 343, 14.12.2012, str. 1.